b'\n_START_ARTICLE_\nAlexandra af Danmark\n_START_SECTION_\nFamilie\n_START_PARAGRAPH_\nPrinsesse Alexandra blev f\xc3\xb8dt den 1. december 1844 i Det Gule Pal\xc3\xa6 ved siden af Amalienborg i K\xc3\xb8benhavn som det n\xc3\xa6st\xc3\xa6ldste barn og \xc3\xa6ldste datter af Prins Christian af Slesvig-Holsten-S\xc3\xb8nderborg-Gl\xc3\xbccksborg (den senere Christian 9. af Danmark) og Louise af Hessen-Kassel. Hun blev d\xc3\xb8bt med navnene Alexandra Caroline Marie Charlotte Louise Julia men var kendt under navnet Alexandra, der ogs\xc3\xa5 var navnet p\xc3\xa5 Louises netop afd\xc3\xb8de svigerinde, storfyrstinde Alexandra Nikolajevna af Rusland._NEWLINE_Da Alexandra blev f\xc3\xb8dt, var hendes far stadig kun prins af Slesvig-Holsten-S\xc3\xb8nderborg-Gl\xc3\xbccksborg, en fjern og ubetydelig sidelinje til det danske kongehus, der nedstammede fra Christian 3. Familiens status \xc3\xa6ndredes i 1853, da hendes far ved udsigten til den oldenborgske sl\xc3\xa6gts snarlige udd\xc3\xb8en blev gjort til dansk tronarving. Familiens anseelse steg herefter betydeligt, og Alexandra blev prinsesse af Danmark._NEWLINE_Alexandra havde fem s\xc3\xb8skende: Frederik (der efterfulgte deres far som konge af Danmark), Vilhelm (der blev konge af Gr\xc3\xa6kenland som Georg 1.), Dagmar (der som Maria Fjodorovna blev gift med Alexander 3. af Rusland), Thyra (der blev gift med Ernst August, Hertug af Cumberland og tronpr\xc3\xa6tendent til Kongeriget Hannover) og Valdemar. P\xc3\xa5 grund af Alexandra og hans andre b\xc3\xb8rn og b\xc3\xb8rneb\xc3\xb8rns alliancer med andre kongelige huse, blev Christian 9. kendt som "Europas svigerfar". Som Europas svigerfar samlede han sine b\xc3\xb8rn, svigerb\xc3\xb8rn og b\xc3\xb8rneb\xc3\xb8rn p\xc3\xa5 Fredensborg slot eller p\xc3\xa5 Bernstorff slot. S\xc3\xa6rligt 1880-erne og 90-erne blev kendte for de store sammenkomster, der fandt sted. At Alexandra var s\xc3\xb8ster til Dagmar, Alexander 3.\'s kejserinde og mor til Nikolaj 2., forklarer den store lighed mellem de to f\xc3\xa6tre Nikolaj 2. af Rusland og Georg 5. af Storbritannien.\n_START_SECTION_\nUngdom\n_START_PARAGRAPH_\nAlexandra voksede op med sine s\xc3\xb8skende i "Det Gule Pal\xc3\xa6", og efter at faderen blev dansk tronarving, havde familien ogs\xc3\xa5 adgang til Bernstorff Slot. Familien var t\xc3\xa6t knyttet, og for\xc3\xa6ldrene lagde v\xc3\xa6gt p\xc3\xa5 at give b\xc3\xb8rnene en simpel borgerlig opdragelse, der lagde stor v\xc3\xa6gt p\xc3\xa5 de kongeliges pligter. Senere blev alle b\xc3\xb8rnene kendt for deres evner til at omg\xc3\xa5s mennesker, deres pligtopfyldelse og evne til at repr\xc3\xa6sentere._NEWLINE_Familiens midler var begr\xc3\xa6nsede under Alexandras barndom og ungdom, og Louise gjorde det klart, at de ikke kunne forvente de samme ting, som b\xc3\xb8rn i deres omgangskreds var vant til._NEWLINE_Alexandra og de fleste at hendes s\xc3\xb8skende var ikke s\xc3\xa6rlig bogligt anlagte, og senere hen blev g\xc3\xa6ster, der bes\xc3\xb8gte Danmark, chokeret over deres barnlige lege og til tider kedelige samv\xc3\xa6r._NEWLINE_S\xc3\xa5ledes voksede Alexandra op i et simpelt, men lykkeligt milj\xc3\xb8 med familien som centrum, hvilket ikke altid var tilf\xc3\xa6ldet for andre kongelige og fyrstelige familier._NEWLINE_Alexandra var t\xc3\xa6ttest knyttet til sin s\xc3\xb8ster, Dagmar, og de to havde et t\xc3\xa6t b\xc3\xa5nd til hinanden gennem hele livet. Ligeledes var Alexandra t\xc3\xa6t med sin bror, Vilhelm, og hun bes\xc3\xb8gte ofte Gr\xc3\xa6kenland, efter han var blevet udn\xc3\xa6vnt til konge.\n_START_SECTION_\nForlovelse og \xc3\xa6gteskab\n_START_PARAGRAPH_\nI 1862 blev Alexandra forlovet med prinsen af Wales. Udvalget af prinsesser for den fremtidige britiske konge var begr\xc3\xa6nset i perioden, og et stort arbejde blev sat ind for at finde ham den rette brud._NEWLINE_Alexandra blev hurtigt en af kandidaterne, men det var ikke med udelt begejstring for den britiske kongefamilie. Hendes svigermoder, dronning Victoria, var ikke glad for de politiske problemer, det indebar, at Bertie blev gift med en dansk prinsesse. England var en allieret af Preussen, og en konflikt mellem Danmark og de tyske stater vedr\xc3\xb8rende hertugd\xc3\xb8mmerne Slesvig-Holsten var under opsejling._NEWLINE_I sidste ende var Alexandra dog den bedste kandidat, og hun vandt sin svigermoder og resten af den britiske kongefamilie med sine beskedne manerer og sk\xc3\xb8nhed._NEWLINE_Inden brylluppet m\xc3\xa5tte Alexandra afl\xc3\xa6gge sin svigermoder en l\xc3\xa6ngere visit, og Victoria gjorde det klart, at hun ikke br\xc3\xb8d sig om det danske aspekt ved den unge prinsesse eller hendes familie._NEWLINE_I marts 1863 ankom Alexandra sammen med sin familie til England, hvor brylluppet skulle st\xc3\xa5 10. marts. Til anledningen havde den engelske digter Alfred Tennyson skrevet en ode til hende:_NEWLINE_Sea King\'s daughter from over the sea,_NEWLINE_Alexandra!_NEWLINE__NEWLINE_Saxon and Norman and Dane are we,_NEWLINE__NEWLINE_But all of us Danes in our welcome of thee,_NEWLINE__NEWLINE_Alexandra!_NEWLINE__NEWLINE_\xe2\x80\x94 A Welcome to Alexandra, Alfred Tennyson_NEWLINE_Brylluppet blev et k\xc3\xa6mpe till\xc3\xb8bstykke, og store folkem\xc3\xa6ngder var p\xc3\xa5 gaden for at hylde det unge par. Der var dog en del mislyde, da dronning Victoria, der var i sorg over prins Alberts d\xc3\xb8d i 1861, valgte at holde brylluppet p\xc3\xa5 Windsor i stedet for i London.\n_START_SECTION_\nPrinsesse af Wales\n_START_PARAGRAPH_\nAlexandra var prinsesse af Wales fra 1863 til 1901, det l\xc3\xa6ngste nogen har b\xc3\xa5ret den titel. Alexandra havde som prinsesse af Wales flere repr\xc3\xa6sentative pligter og velg\xc3\xb8renhedsarbejde. Hun stiftede en fond til bek\xc3\xa6mpelse af arbejdsl\xc3\xb8shed og arbejdede for hospitalsv\xc3\xa6senets udvikling._NEWLINE_Hun havde ingen politisk indflydelse i den periode, ligesom hendes mand blev udelukket fra at deltage i politik af dronning Victoria. Alexandra fors\xc3\xb8gte dog b\xc3\xa5de som prinsesse og som dronning at varetage danske og gr\xc3\xa6ske interesser, dog ofte uden megen succes. Kort efter hendes \xc3\xa6gteskab eskalerede krisen mellem Danmark og de tyske stater, og hun holdt h\xc3\xb8jlydt med sit f\xc3\xb8deland, hvilket Victoria ikke br\xc3\xb8d sig om. Alexandra agiterede for britisk indgriben p\xc3\xa5 dansk side under krigen mellem Danmark og Tyskland i 1864, og i 1890 sendte hun et langt memorandum til lord Rosebery i forbindelse med mageskiftet, hvor Storbritannien gav Helgoland til Tyskland i bytte mod kolonien Zanzibar. Alexandra fik megen ros for sin henvendelse, men den fik ingen praktisk betydning. Dronning Victoria skrev: "Hvad kunne v\xc3\xa6re mere smerteligt for vor familie end de politiske vanskeligheder, vi blev sat i, under krigene med Danmark?" Den tysk\xc3\xa6ttede dronning \xc3\xb8nskede ingen dansk sejr._NEWLINE_Alexandra dedikerede sin tid til sine b\xc3\xb8rn og sine sociale pligter. Edward var meget glad for at deltage i selskabslivet, hvilket Alexandra ogs\xc3\xa5 deltog i for at gl\xc3\xa6de ham, ligesom parret selv afholdt flere baller og fester om \xc3\xa5ret. \xc3\x86gteskabet var lykkeligt, men bar pr\xc3\xa6g af Edwards livsstil og offentlige aff\xc3\xa6rer og skandaler. Alexandra st\xc3\xb8ttede sin mand, n\xc3\xa5r sagerne opstod._NEWLINE_Alexandra blev et modeikon, og hendes t\xc3\xb8jstil blev kopieret af andre modebevidste kvinder. Da hun blev halt p\xc3\xa5 det ene ben efter en sv\xc3\xa6r f\xc3\xb8dsel, kopierede kvinderne den s\xc3\xa5kaldte " Alexandra limp."_NEWLINE_Parret havde som bolig Marlborough House i London og Sandringham House i Norfolk. Sandringham blev Alexandras foretrukne hjem, og hun indrettede det efter sin egen personlige smag.\n_START_SECTION_\nDronning\n_START_PARAGRAPH_\nDronning Victoria d\xc3\xb8de i 1901, og Alexandra og Edward blev det nye kongepar. En storsl\xc3\xa5et kroning blev planlagt, den f\xc3\xb8rste siden Victorias i 1838. Edward blev dog syg umiddelbart inden, og den blev udsat til senere p\xc3\xa5 \xc3\xa5ret._NEWLINE_Som dronning beholdt hun de samme sociale g\xc3\xb8rem\xc3\xa5l, hun havde haft tidligere, og hun beholdt mange af sine hoffolk._NEWLINE_Edward tillod hende efter sigende ikke at l\xc3\xa6se statspapirerne, og hun m\xc3\xa5tte ikke deltage i nogle af de officielle bes\xc3\xb8g, da han var bange for, at hun ville blande sig. Hun var meget antitysk som resten af den danske kongefamilie og tillod ikke noget, der gavnede Tyskland, ligesom hun var dybt mistroisk ovefor den tyske kejser, Vilhelm 2._NEWLINE_Parrets regeringstid blev siden kendt for dens dekadence og mode, i skarp kontrast til 1. verdenskrig, der fulgte efter Edwards d\xc3\xb8d._NEWLINE_Alexandra blev den f\xc3\xb8rste dronning til at bes\xc3\xb8ge det britiske underhus under en debat._NEWLINE_Edward, der allerede var en \xc3\xa6ldre herre, da parret kom p\xc3\xa5 tronen, havde et d\xc3\xa5rligt helbred og d\xc3\xb8de i 1910.\n_START_SECTION_\nEnkedronning\n_START_PARAGRAPH_\nAlexandra blev med alderen mere og mere tungh\xc3\xb8r, og hun tilbragte en stor del af sin enketid i Danmark, dels hos familien p\xc3\xa5 Fredensborg, dels p\xc3\xa5 Hvid\xc3\xb8re Slot, som hun k\xc3\xb8bte sammen med sin s\xc3\xb8ster, enkekejserinde Dagmar af Rusland._NEWLINE_I England dedikerede hun sit liv til velg\xc3\xb8renhed og stiftede Alexandra Rose Day, hvis overskud gik til de fattige._NEWLINE_Alexandra havde bevaret et ungdommeligt udseende det meste af livet, men under 1. verdenskrig \xc3\xa6ldedes hun hurtigt og begyndte at g\xc3\xa5 med sl\xc3\xb8r og kraftig makeup._NEWLINE_De sidste \xc3\xa5r var hun fysisk sv\xc3\xa6kket og bes\xc3\xb8gte ikke l\xc3\xa6ngere Danmark eller udlandet._NEWLINE_Alexandra d\xc3\xb8de i 1925 p\xc3\xa5 Sandringham.'